[image: ][image: ][image: ]	[image: ]

JAVNI POZIV ZA IZBOR ORGANIZACIJA ZA UČEŠĆE U PROGRAMU MENTORSTVA ZA PRIPREMU HORIZONT EVROPA PROJEKTNIH PRIJEDLOGA, USKLAĐENIH SA PRIORITETNIM OBLASTIMA STRATEGIJE PAMETNE SPECIJALIZACIJE
Ministarstvo prosvjete, nauke i inovacija, u saradnji sa Programom Ujedinjenih nacija za razvoj (UNDP) Crna Gora, u okviru projekta „Inovacije za razvoj i ekonomski napredak u Crnoj Gori (IDEA-ME)“, objavljuje javni poziv za izbor do deset (10) organizacija iz Crne Gore za učešće u programu mentorstva za pripremu projektnih prijedloga za program Horizont Evropa.
Crna Gora, kroz proces pristupanja Evropskoj uniji i implementaciju Strategije pametne specijalizacije (S3), jača svoj inovacioni ekosistem, unapređuje saradnju između nauke i privrede i podstiče digitalnu i zelenu transformaciju. Strategija pametne specijalizacije Crne Gore predstavlja na dokazima zasnovan i participativan instrument javnih politika koji je uvela Evropska komisija kako bi podržala zemlje i regione u identifikovanju prioritetnih oblasti za investicije, inovacije i konkurentnost.
Realizacija programa mentorstva dio je projekta „Inovacije za razvoj i ekonomski napredak u Crnoj Gori (IDEA-ME)”, koji Ministarstvo prosvjete, nauke i inovacija sprovodi u saradnji sa Programom Ujedinjenih nacija za razvoj (UNDP). Projekat se realizuje uz finansijsku podršku Evropske unije, kroz Fond za ubrzani razvoj Crne Gore.
U okviru ovog programa, odabranim organizacijama biće obezbijeđena praktična, kontinuirana i ciljana podrška u razvoju konkurentnih projektnih prijedloga za program Horizont Evropa, usklađenih sa prioritetnim oblastima Strategije pametne specijalizacije Crne Gore.
Identifikovane prioritetne oblasti Strategije pametne specijalizacije su: 
1. Energija i održiva životna sredina; 
2. Održiva poljoprivreda i lanac vrijednosti hrane; 
3. Inovativni, regenerativni i održivi turizam; 
4. ICT i digitalne inovacije;
5. Građevinarstvo po mjeri prirode i čovjeka. 
Ove prioritetne oblasti usko su povezane sa mogućnostima finansiranja u okviru programa Horizont Evropa, ključnog programa Evropske unije za istraživanje i inovacije.
I CILJ POZIVA
Cilj ovog poziva je izbor do deset organizacija koje će kroz program stručne podrške i mentorstva razvijati konkretne projektne ideje i pripremati projektne prijedloge za relevantne pozive programa Horizont Evropa, usklađene sa jednom ili više prioritetnih oblasti Strategije pametne specijalizacije Crne Gore 2026-2031. Cilj poziva je jačanje kapaciteta crnogorskih organizacija za uspješno učešće u evropskim programima za istraživanje i inovacije, unapređenje saradnje između nauke i privrede, podrška startap-ovima i MSP-ovima u razvoju tržišno orijentisanih inovacionih koncepata, kao i podsticanje digitalne i održive transformacije u skladu sa S3 prioritetima.
II OPIS PROGRAMA MENTORSTVA
Odabrane organizacije će dobiti praktičnu podršku u pripremi Horizont Evropa projektnih prijedloga u vidu kontinuiranog mentorstva tokom procesa pisanja projekata, što uključuje:
· praktičnu obuku o programu Horizont Evropa; 
· pomoć u identifikaciji odgovarajućih poziva;
· podršku u razvoju konzorcijuma i partnerstava;
· kontinuiranu podršku u pisanju i unapređenju djelova projektnog prijedloga, kao i stručne povratne informacije na nacrte projektnih prijedloga.
Program mentorstva će biti usmjeren na jačanje kvaliteta projektnih ideja, povećanje konkurentnosti prijava i unapređenje kapaciteta organizacija za učešće u EU programima.
Podrška je nefinansijske prirode i podrazumijeva stručnu i mentorsku podršku odabranim organizacijama. Ovim javnim pozivom se organizacijama ne dodjeljuju finansijska sredstva.
III USLOVI ZA UČEŠĆE
Pravo učešća imaju naučnoistraživačke ustanove, ustanove visokog obrazovanja, privredna društva, MSP, startapovi, organi državne uprave i lokalne samouprave i NVO, koje ispunjavaju sledeće uslove:
· imaju sjedište u Crnoj Gori, odnosno osnovane su ili djeluju u skladu sa propisima Crne Gore;
· djeluju u oblasti nauke, istraživanja, inovacija, privrede, obrazovanja ili relevantnih sektora kompatibilnih sa Horizont Evropa programom i S3 prioritetima;
· imaju formiran tim, od najmanje tri člana, koji će neposredno učestvovati u programu mentorstva i pripremi projektnog prijedloga.
Organizacije treba da imaju ideju ili koncept projekta relevantan za program Horizont Evropa i usklađen sa S3 prioritetima Crne Gore, a posebno za sljedeće oblasti i instrumente:

· Klaster 4: Digitalizacija, industrija i svemir, sa fokusom na digitalizaciju i ICT;
· Klaster 5: Klima, energija i mobilnost, sa fokusom na klimatske promjene, energiju i zelenu tranziciju;
· Klaster 6: Hrana, bioekonomija, prirodni resursi, poljoprivreda i životna sredina, sa fokusom na održive i inovativne prehrambene sisteme, prirodne resurse i zaštitu životne sredine;
· relevantne pozive u okviru New European Bauhaus Facility, sa fokusom na održivu gradnju, zelene materijale, prostorne transformacije, inovacije i inkluzivni razvoj.
Osim navedenih djelova programa, podrška može obuhvatiti i druge relevantne instrumente programa Horizont Evropa, uključujući odgovarajuće mogućnosti u okviru Stuba III - Inovativna Evropa, u skladu sa uslovima prihvatljivosti konkretnog poziva.
Program mentorstva će obuhvatiti relevantne pozive u okviru programa Horizont Evropa, objavljene tokom 2026. godine, kao i pozive koji se očekuju u 2027. godini, ukoliko su relevantni za odabrane organizacije i usklađeni sa S3 prioritetima Crne Gore.
Organizacija može podnijeti najviše jednu prijavu na ovaj javni poziv.
IV OBAVEZE ODABRANIH ORGANIZACIJA
Odabrane organizacije se obavezuju da:
· aktivno učestvuju u svim planiranim aktivnostima,
· dostavljaju nacrte projektnih djelova u skladu sa dogovorenom dinamikom,
· učestvuju u obukama i mentorskim sesijama,
· sarađuju u iterativnom procesu izrade projektnih prijedloga,
· obezbijede internu posvećenost tima za rad na projektu.
U zavisnosti od stepena razvijenosti projektne ideje i rokova relevantnog Horizont Evropa poziva, očekivani rezultat programa mentorstva je razvijen koncept projekta i/ili pripremljen nacrt projektnog prijedloga, identifikovan odgovarajući poziv i definisani naredni koraci za razvoj konzorcijuma i podnošenje projektne prijave.
V NAČIN OCJENJIVANJA PRIJAVA
Ocjenjivanje pristiglih prijava vrši se prema sledećim kriterijumima:
· relevantnost projektne ideje za program Horizont Evropa i usklađenost sa S3 prioritetnim oblastima; 
· kvalitet, inovativnost i stepen razvijenosti projektne ideje; 
· kompetencije i kapacitet predloženog tima za pripremu i realizaciju projekta; 
· motivacija i spremnost organizacije za aktivno učešće u programu mentorstva, uključujući očekivane efekte učešća.
Svaki član Komisije samostalno ocjenjuje prijavu prema svakom od utvrđenih kriterijuma, dodjeljujući ocjenu od 1 do 5, uz obavezno pisano obrazloženje dodijeljene ocjene. Pojedinačna konačna ocjena prijave, koju utvrđuje svaki član Komisije, predstavlja aritmetičku sredinu ocjena koje je taj član dodijelio za sve kriterijume. Prosječna ocjena po pojedinačnom kriterijumu utvrđuje se kao aritmetička sredina ocjena koje su za taj kriterijum dodijelili svi članovi Komisije.
Konačna ocjena prijave za potrebe rangiranja utvrđuje se kao aritmetička sredina pojedinačnih konačnih ocjena svih članova Komisije koji su učestvovali u ocjenjivanju. Prosječne ocjene po kriterijumima i konačna ocjena prijave iskazuju se na dvije decimale. Da bi prijava bila prihvatljiva za rangiranje, prosječna ocjena po svakom pojedinačnom kriterijumu mora iznositi najmanje 3,00, a konačna ocjena prijave najmanje 4,00.
Na osnovu rezultata ocjenjivanja utvrđuje se rang lista prijava koje su ispunile propisane minimalne pragove kvaliteta. U slučaju da dvije ili više prijava ostvare istu konačnu ocjenu, prednost ima prijava sa višom prosječnom ocjenom po prvom kriterijumu. Ukoliko su i te ocjene jednake, poređenje se nastavlja prema prosječnim ocjenama po narednim kriterijumima, redosljedom kojim su kriterijumi navedeni u ovom javnom pozivu. Ukoliko dvije ili više prijava ostvare istu konačnu ocjenu i jednake prosječne ocjene po svim kriterijumima, a broj raspoloživih mjesta u programu mentorstva ne omogućava uključivanje svih tako izjednačenih prijava, izbor između tako izjednačenih prijava izvršiće se javnim žrijebanjem. Javno žrijebanje sprovode članovi Komisije koji su učestvovali u ocjenjivanju, uz prethodno obavještavanje podnosilaca izjednačenih prijava o mjestu i vremenu održavanja žrijebanja. O sprovedenom žrijebanju se sačinjava zapisnik.
VI NAČIN SELEKCIJE
Ocjenjivanje pristiglih prijava sprovodi Komisija sastavljena od predstavnika Ministarstva prosvjete, nauke i inovacija i UNDP Crna Gora. Po okončanju postupka ocjenjivanja, Komisija sačinjava izvještaj o sprovedenom postupku, utvrđuje rang listu prijava i Ministarstvu dostavlja predlog za izbor organizacija. Na osnovu izvještaja, utvrđene rang liste i predloga Komisije, Ministarstvo prosvjete, nauke i inovacija donosi odluku o izboru organizacija za učešće u programu mentorstva.
[bookmark: _GoBack]Ukoliko minimalni prag kvaliteta ispuni manje od deset prijava, biće izabran odgovarajući manji broj organizacija koje ispunjavaju propisane uslove.
VII DINAMIKA I SADRŽAJ PROGRAMA MENTORSTVA
Mentorski program realizovaće se u periodu od 28. oktobra 2026. godine do 31. marta 2027. godine i obuhvatiće sljedeće faze:
· Početak programa – 28. oktobar 2026. godine
Program počinje 28. oktobra 2026. godine organizovanjem Horizon Europe Awareness and Capacity-Building Training, čiji je cilj upoznavanje učesnika sa mogućnostima koje pruža program Horizont Evropa, kao i jačanje kapaciteta organizacija za učešće u programu. Ovaj događaj je namijenjen predstavnicima organizacija odabranih po ovom Javnom pozivu, kao i drugim licima zainteresovanim za podnošenje prijava u okviru Horizont Evropa programa.
· Trodnevna obuka za pripremu projektnih prijedloga – 17–19. novembar 2026. godine
U periodu od 17. do 19. novembra 2026. godine biće organizovana trodnevna praktična obuka za pripremu projektnih prijedloga u okviru programa Horizont Evropa. Obuka će biti usmjerena na razvoj praktičnih znanja i vještina potrebnih za pripremu kvalitetnog projektnog prijedloga, od razvoja projektne ideje i formiranja konzorcijuma do strukture i sadržaja prijedloga. Ova obuka je namijenjena isključivo predstavnicima organizacija odabranih po ovom Javnom pozivu.

· Individualne online mentorske konsultacije – do 31. marta 2027. godine
Nakon završene obuke, svaka odabrana organizacija imaće pravo na sedam individualnih online konsultacija sa mentorom, koje će se realizovati u periodu od završetka trodnevne obuke do 31. marta 2027. godine. Konsultacije će biti prilagođene potrebama svake organizacije i mogu obuhvatiti razvoj i razradu projektne ideje, pronalaženje i izbor odgovarajućeg poziva, formiranje konzorcijuma i pronalaženje partnera, razvoj koncepta projekta, pripremu pojedinačnih djelova projektnog prijedloga, kao i pitanja u vezi sa pripremom i podnošenjem projektnog prijedloga.
VIII NAČIN PRIJAVE
Zainteresovane organizacije dužne su da dostave:
· popunjen i potpisan prijavni obrazac;
· dokaz o registraciji pravnog lica u Crnoj Gori, odnosno drugi odgovarajući dokaz o pravnom statusu podnosioca prijave, pri čemu organi državne uprave i jedinice lokalne samouprave nijesu u obavezi da dostavljaju dokaz o registraciji pravnog lica;
· motivaciono pismo, potpisano od strane rukovodioca podnosioca prijave;
· dokaz da su članovi projektnog tima zaposleni ili angažovani kod podnosioca prijave po odgovarajućem pravnom osnovu, odnosno drugi odgovarajući dokaz o njihovoj povezanosti sa organizacijom, u zavisnosti od pravnog statusa podnosioca prijave;
· dokaz kojim se potvrđuje iskustvo članova projektnog tima navedeno u prijavnom obrascu, u pripremi projektnih prijava i/ili rukovođenju nacionalnim ili međunarodnim projektima.
Prijava sa kompletnom pratećom dokumentacijom dostavlja se elektronskim putem, na e-mail adresu: andjela.grujicic@mpni.gov.me, sa naznakom u predmetu poruke: „Prijava za učešće u programu mentorstva za pripremu Horizont Evropa projektnih prijedloga“.
Rok za dostavljanje prijava je 19. oktobar 2026. godine do 13.00 časova.
Kao vrijeme prijema prijave smatra se vrijeme evidentirano na serveru Ministarstva prosvjete, nauke i inovacija. Prijave dostavljene nakon isteka navedenog roka, kao ni nepotpune prijave, neće biti razmatrane.
Rezultati postupka selekcije biće objavljeni najkasnije do 23. oktobra 2026. godine na internet stranici Ministarstva prosvjete, nauke i inovacija, a svi podnosioci prijava biće o rezultatima obaviješteni i elektronskim putem.
Program mentorstva započeće 28. oktobra 2026. godine i trajaće do 31. marta 2027. godine.
Dodatne informacije u vezi sa Javnim pozivom mogu se dobiti putem e-mail adrese: andjela.grujicic@mpni.gov.me

